CELEX: 32010D0380
Language: ro
Date: 2010-07-07 00:00:00
Title: 2010/380/: Decizia Comisiei din 7 iulie 2010 de modificare a Deciziei 2008/840/CE privind măsurile de urgență pentru prevenirea introducerii în Uniune a organismului Anoplophora chinensis (Forster) [notificată cu numărul C(2010) 4546]

9.7.2010   
            
            
               RO
            
            
               Jurnalul Oficial al Uniunii Europene
            
            
               L 174/46
            
         DECIZIA COMISIEI
   din 7 iulie 2010
   de modificare a Deciziei 2008/840/CE privind măsurile de urgență pentru prevenirea introducerii în Uniune a organismului Anoplophora chinensis (Forster)
   [notificată cu numărul C(2010) 4546]
   (2010/380/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) teza a patra,
   întrucât:
   
               (1)
            
            
               Decizia 2008/840/CE a Comisiei din 7 noiembrie 2008 privind măsurile de urgență pentru prevenirea introducerii și răspândirii în Comunitatea Europeană a Anoplophora chinensis (Forster) (2) impune statelor membre să adopte măsuri de prevenire a introducerii și răspândirii în Uniune a organismului Anoplophora chinensis (Forster).
            
         
               (2)
            
            
               O misiune efectuată de Comisie în China în perioada 9-20 februarie 2009 a demonstrat că aplicarea măsurilor de urgență prevăzute de Decizia 2008/840/CE nu era pe deplin satisfăcătoare în ceea ce privește producerea și monitorizarea plantelor care fac obiectul deciziei menționate anterior, denumite în continuare „plante specificate”.
            
         
               (3)
            
            
               La 3 iulie 2009, Comisia a contactat China pentru a prezenta concluziile formulate în urma misiunii respective.
            
         
               (4)
            
            
               La 29 septembrie 2009, China a prezentat o serie de măsuri care ar îmbunătăți controlul organismului Anoplophora chinensis (Forster) cu privire la producția de plante specificate destinate exportului către Uniune. În special, China a realizat o procedură de înregistrare a locurilor de producție pentru exporturile către Uniune. China a restricționat numărul locurilor de producție din care se pot exporta plante specificate către Uniune la locurile de producție care au fost înregistrate de organizația națională pentru protecția plantelor, în conformitate cu anexa I secțiunea I partea B punctul 1 litera (b) din Decizia 2008/840/CE, astfel cum a fost modificată. Registrul a fost notificat Comisiei în aceeași zi. În plus, China a anunțat adoptarea de măsuri în cazul în care s-ar depista prezența organismului Anoplophora chinensis (Forster) în unul dintre locurile de producție înregistrate, inclusiv eliminarea din registru a locului de producție respectiv, în anumite circumstanțe. Comisia a comunicat statelor membre informațiile transmise de China.
            
         
               (5)
            
            
               La 23 decembrie 2009, Comisia a informat China cu privire la așteptările sale conform cărora depistarea prezenței organismului Anoplophora chinensis (Forster) trebuie să ducă la eliminarea automată din registru a locului de producție respectiv.
            
         
               (6)
            
            
               Până la sfârșitul lui februarie 2010, nu au mai fost raportate depistări la plante specificate importate din China. Totuși, la 1 martie și la 3 martie 2010, Țările de Jos au raportat depistarea organismului Anoplophora chinensis (Forster) la plante specificate originare din două locuri de producție incluse în registru.
            
         
               (7)
            
            
               La 25 martie 2010, China a informat Comisia că a luat măsuri pentru a actualiza registrul care a fost comunicat Comisiei la 29 septembrie 2009, printre altele, eliminând cu promptitudine din registru cele două locuri de producție menționate, precum și pentru a actualiza versiunile registrului care se află la dispoziția Comisiei.
            
         
               (8)
            
            
               Este necesar să se adapteze măsurile prevăzute de Decizia 2008/840/CE cu privire la importurile de plante specificate provenind din China, pentru a ține cont de evoluția situației.
            
         
               (9)
            
            
               Având în vedere că majoritatea intercepțiilor la plantele specificate importate din China au fost raportate la plante aparținând speciei Acer spp., este oportun să se interzică importul lor pentru o perioadă de doi ani, ținând seama de ciclul de viață al insectei.
            
         
               (10)
            
            
               Pe lângă cerințele aplicabile plantelor specificate importate din țări terțe în care organismul Anoplophora chinensis (Forster) este prezent, plantele specificate originare din China ar trebui importate numai dacă provin dintr-un loc de producție care este inclus în registrul locurilor de producție din China, instituit de organizația națională pentru protecția plantelor din China. Comisia ar trebui să informeze permanent statele membre cu privire la orice actualizare adusă registrului de către autoritățile chineze. În cazul în care autoritățile chineze au eliminat din registru un loc de producție, plantele specificate, cultivate în acel loc de producție, nu ar trebui să fie importate în Uniune timp de doi ani de la data la care Comisia informează statele membre cu privire la actualizarea în cauză.
            
         
               (11)
            
            
               În cazul în care Comisia are dovezi că un loc de producție inclus în registru nu mai este conform cu anexa I secțiunea I partea B punctul 1 litera (b) din Decizia 2008/840/CE sau atunci când organismul Anoplophora chinensis (Forster) a fost depistat la plante specificate importate din locul de producție respectiv, Comisia ar trebui să comunice aceste informații statelor membre. În urma comunicării, plantele specificate originare din locul de producție respectiv nu ar trebui să fie importate în Uniune timp de doi ani de la data la care Comisia informează statele membre despre neconformitate, indiferent de măsura luată de China pentru actualizarea registrului.
            
         
               (12)
            
            
               Este necesar ca un loc de producție situat într-o zonă liberă de organisme dăunătoare dintr-o țară terță, astfel cum se prevede în anexa I secțiunea I punctul 1 litera (a) din Decizia 2008/840/CE în forma sa actuală, să fie înregistrat și monitorizat de organizația națională pentru protecția plantelor din țara respectivă.
            
         
               (13)
            
            
               Ținând cont de rezultatele inspecțiilor recente privind plantele specificate, realizate la punctul de intrare sau la locul de destinație, în conformitate cu anexa I secțiunea I punctul 2 din Decizia 2008/840/CE în forma sa actuală, este, de asemenea, necesar ca prelevarea de probe destructivă să facă parte din inspecția în țările terțe, imediat înainte de export, precum și din inspecția în conformitate cu dispozițiile menționate.
            
         
               (14)
            
            
               Prin urmare, Decizia 2008/840/CE ar trebui modificată în consecință.
            
         
               (15)
            
            
               Măsurile prevăzute în prezenta decizie sunt conforme cu avizul Comitetului fitosanitar permanent,
            
         ADOPTĂ PREZENTA DECIZIE:
   Articolul 1
   (1)   Articolul 2 din Decizia 2008/840/CE se înlocuiește cu următorul text:
   
      „Articolul 2
      Importul de plante specificate din țări terțe, altele decât China
      În ceea ce privește importurile din țări terțe, altele decât China, în care se cunoaște că organismul Anoplophora chinensis (Forster) este prezent, plantele specificate pot fi introduse în Uniune numai dacă îndeplinesc următoarele condiții:
      
                  (a)
               
               
                  sunt conforme cu cerințele specifice la import prevăzute în anexa I secțiunea I partea A punctul 1;
               
            
                  (b)
               
               
                  fără a aduce atingere articolului 13a alineatul (1) din Directiva 2000/29/CE, la intrarea în Uniune, sunt inspectate de organismul oficial responsabil în conformitate cu anexa I secțiunea I partea A punctul 2 din prezenta decizie, pentru depistarea prezenței organismului Anoplophora chinensis (Forster), și nu se constată semne ale prezenței acestui organism.
               
            Articolul 2a
      Importul de plante specificate din China
      (1)(1)   În ceea ce privește importurile din China, plantele specificate pot fi introduse în Uniune numai dacă îndeplinesc următoarele condiții:
      
                  (a)
               
               
                  sunt conforme cu cerințele specifice la import prevăzute în anexa I secțiunea I partea B punctul 1;
               
            
                  (b)
               
               
                  fără a aduce atingere articolului 13a alineatul (1) din Directiva 2000/29/CE, la intrarea în Uniune sunt inspectate de organismul oficial responsabil în conformitate cu anexa I secțiunea I partea B punctul 2 din prezenta decizie, pentru depistarea prezenței organismului Anoplophora chinensis (Forster), și nu se constată semne ale prezenței acestui organism;
               
            
                  (c)
               
               
                  locul de producție al plantelor:
                  
                              (i)
                           
                           
                              este desemnat printr-un număr unic de înregistrare atribuit de organizația națională pentru protecția plantelor din China;
                           
                        
                              (ii)
                           
                           
                              este inclus în versiunea cea mai recentă a registrului comunicat de Comisie statelor membre, în conformitate cu alineatul (3);
                           
                        
                              (iii)
                           
                           
                              în ultimii doi ani, nu a făcut obiectul vreunei comunicări adresate de către Comisie statelor membre cu privire la eliminarea din registru, în conformitate cu alineatul (3); și
                           
                        
                              (iv)
                           
                           
                              în ultimii doi ani, nu a făcut obiectul vreunei comunicări adresate de către Comisie statelor membre, astfel cum se prevede la alineatul (4) sau la alineatul (5).
                           
                        
            (2)   Cu toate acestea, plantele de Acer spp. nu se introduc în Uniune până la 30 aprilie 2012.
      De la 1 mai 2012, alineatul (1) se aplică plantelor de Acer spp.
      (3)   Comisia comunică statelor membre registrul locurilor de producție din China care a fost stabilit de organizația națională pentru protecția plantelor din această țară, în conformitate cu anexa I secțiunea I partea B punctul 1 litera (b).
      În cazul în care organizația actualizează registrul prin eliminarea unui loc de producție, fie din cauză că organizația a constatat că locul de producție nu mai este în conformitate cu anexa I secțiunea I partea B punctul 1 litera (b), fie din cauză că China a fost informată de Comisie despre dovezile privind prezența organismului Anoplophora chinensis (Forster) la importul plantelor specifice provenind din unul dintre acele locuri de producție și China pune la dispoziția Comisiei versiunea actualizată a registrului, Comisia transmite statelor membre versiunea actualizată a registrului prin intermediul paginilor internet informative.
      În cazul în care organizația actualizează registrul prin includerea unui loc de producție întrucât organizația a constatat că locul de producție este conform cu anexa I secțiunea I partea B punctul 1 litera (b) și China pune la dispoziția Comisiei versiunea actualizată a registrului, precum și informațiile explicative necesare, Comisia comunică statelor membre versiunea actualizată și, dacă este cazul, informațiile explicative prin intermediul paginilor internet informative.
      Comisia pune la dispoziția publicului registrul și versiunile actualizate, prin intermediul paginilor internet informative.
      (4)   În cazul în care, în cursul unei inspecții la un loc de producție înregistrat, astfel cum este prevăzut în anexa I secțiunea I partea B punctul 1 litera (b) subpunctele (ii), (iii) și (iv), organizația pentru protecția plantelor din China constată dovezi ale prezenței organismului Anoplophora chinensis (Forster) și China notifică Comisiei această constatare, Comisia comunică imediat statelor membre constatarea prin intermediul paginilor internet informative.
      De asemenea, Comisia pune la dispoziția publicului această informație, prin intermediul paginilor internet informative.
      (5)   În cazul în care Comisia deține dovezi, din alte surse decât cele menționate la alineatele (3) și (4), că un loc de producție inclus în registru nu mai este conform cu anexa I secțiunea I partea B punctul 1 litera (b) sau că organismul Anoplophora chinensis (Forster) a fost depistat la plante specificate importate din locul de producție respectiv, aceasta comunică statelor membre informațiile privind locul de producție respectiv prin intermediul paginilor internet informative.
      De asemenea, Comisia pune la dispoziția publicului această informație, prin intermediul paginilor internet informative.”
   
   (2)   Anexa I la Decizia 2008/840/CE se modifică în conformitate cu anexa la prezenta decizie.
   Articolul 2
   Prezenta decizie se adresează statelor membre.
   
      Adoptată la Bruxelles, 7 iulie 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  JO L 300, 11.11.2008, p. 36.
   
      ANEXĂ
      Secțiunea I din anexa I la Decizia 2008/840/CE se înlocuiește cu următorul text:
      
         „I.   Cerințe specifice privind importul
         
         A –   Importuri din țări terțe, altele decât China
         
         
                     (1)
                  
                  
                     Fără a aduce atingere dispozițiilor din anexa III partea A punctele 9, 16, 18 și din anexa IV partea A secțiunea I punctele 14, 15, 17, 18, 19.2, 20, 22.1, 22.2, 23.1, 23.2, 32.1, 32.3, 33, 34, 36.1, 39, 40, 43, 44, 46 din Directiva 2000/29/CE, plantele specificate originare din țări terțe, altele decât China, în care organismul Anoplophora chinensis (Forster) este cunoscut să apară, trebuie să fie însoțite de un certificat, conform dispozițiilor articolului 13 alineatul (1) din directiva menționată anterior în care, la rubrica «Declarație suplimentară», se precizează:
                     
                                 (a)
                              
                              
                                 că plantele au fost cultivate pe întreaga durată a vieții lor într-un loc de producție înregistrat și monitorizat de organizația națională pentru protecția plantelor din țara de origine și situat într-o zonă liberă de organisme dăunătoare stabilită de organizația respectivă, în conformitate cu Standardele internaționale pentru măsuri fitosanitare. Numele zonei libere de organisme dăunătoare se indică la rubrica «Loc de origine»; sau
                              
                           
                                 (b)
                              
                              
                                 că plantele au fost cultivate, pe o perioadă de cel puțin doi ani înainte de export, într-un loc de producție stabilit ca fiind liber de Anoplophora chinensis (Forster), în conformitate cu Standardele internaționale pentru măsuri fitosanitare:
                                 
                                             (i)
                                          
                                          
                                             care este înregistrat și monitorizat de organizația națională pentru protecția plantelor din țara de origine; și
                                          
                                       
                                             (ii)
                                          
                                          
                                             care anual a făcut obiectul a cel puțin două inspecții oficiale efectuate la momente corespunzătoare și în urma cărora niciun simptom produs de Anoplophora chinensis (Forster) nu a fost depistat; și
                                          
                                       
                                             (iii)
                                          
                                          
                                             unde plantele au fost cultivate pe un teren:
                                             
                                                         —
                                                      
                                                      
                                                         complet protejat, din punct de vedere fizic, împotriva introducerii organismului Anoplophora chinensis (Forster); sau
                                                      
                                                   
                                                         —
                                                      
                                                      
                                                         în care se aplică tratamente preventive adecvate și care este înconjurat de o zonă tampon cu o rază de cel puțin doi kilometri în care se efectuează monitorizări oficiale anuale, la momente corespunzătoare, pentru depistarea prezenței sau simptomelor organismului Anoplophora chinensis (Forster). În cazul în care se depistează simptome produse de Anoplophora chinensis (Forster), se iau imediat măsuri de eradicare pentru a reda zonei tampon caracterul de zonă liberă de organismul respectiv; și
                                                      
                                                   
                                       
                                             (iv)
                                          
                                          
                                             în care, imediat înainte de export, loturile de plante au fost supuse unei inspecții oficiale minuțioase pentru depistarea prezenței organismului Anoplophora chinensis (Forster), în special în rădăcinile și tulpinile plantelor. Această inspecție trebuie să includă prelevarea de probe destructivă. Dimensiunea eșantionului inspectat trebuie să permită depistarea a cel puțin 1 % din nivelul de infestare cu un nivel de încredere de 99 %.
                                          
                                       
                           
               
                     (2)
                  
                  
                     Plantele specificate importate conform dispozițiilor de la punctul 1 sunt testate cu minuțiozitate la punctul de intrare sau la locul de destinație stabilit în conformitate cu Directiva 2004/103/CE a Comisiei (1). Metodele de inspecție aplicate asigură depistarea oricăror simptome produse de Anoplophora chinensis (Forster), în special în rădăcinile și tulpinile plantelor. Inspecția trebuie să includă prelevarea de probe destructivă. Dimensiunea eșantionului inspectat trebuie să permită depistarea a cel puțin 1 % din nivelul de infestare cu un nivel de încredere de 99 %.
                  
               B –   Importuri din China
         
         
                     (1)
                  
                  
                     Fără a aduce atingere dispozițiilor din anexa III partea A punctele 9, 16, 18 și din anexa IV partea A secțiunea I punctele 14, 15, 17, 18, 19.2, 20, 22.1, 22.2, 23.1, 23.2, 32.1, 32.3, 33, 34, 36.1, 39, 40, 43, 44, 46 din Directiva 2000/29/CE, plantele specificate originare din China trebuie să fie însoțite de un certificat, conform dispozițiilor articolului 13 alineatul (1) din directiva menționată anterior în care, la rubrica «Declarație suplimentară», se precizează:
                     
                                 (a)
                              
                              
                                 că plantele au fost cultivate pe întreaga durată a vieții lor într-un loc de producție înregistrat și monitorizat de organizația națională pentru protecția plantelor din China și situat într-o zonă liberă de organisme dăunătoare, stabilită de organizația respectivă, în conformitate cu Standardele internaționale pentru măsuri fitosanitare. Numele zonei libere de organisme dăunătoare trebuie să fie indicat la rubrica «loc de origine»; sau
                              
                           
                                 (b)
                              
                              
                                 că plantele au fost cultivate, pe o perioadă de cel puțin doi ani înainte de export, într-un loc de producție stabilit ca fiind liber de Anoplophora chinensis (Forster), în conformitate cu Standardele internaționale pentru măsuri fitosanitare:
                                 
                                             (i)
                                          
                                          
                                             care este înregistrat și monitorizat de organizația națională pentru protecția plantelor; și
                                          
                                       
                                             (ii)
                                          
                                          
                                             care anual a făcut obiectul a cel puțin două inspecții oficiale efectuate la momente corespunzătoare și în urma cărora niciun simptom produs de Anoplophora chinensis (Forster) nu a fost depistat; și
                                          
                                       
                                             (iii)
                                          
                                          
                                             unde plantele au fost cultivate pe un teren:
                                             
                                                         —
                                                      
                                                      
                                                         complet protejat, din punct de vedere fizic, împotriva introducerii organismului Anoplophora chinensis (Forster); sau
                                                      
                                                   
                                                         —
                                                      
                                                      
                                                         în care se aplică tratamente preventive adecvate și care este înconjurat de o zonă tampon cu o rază de cel puțin doi kilometri, în care se efectuează monitorizări oficiale anuale, la momente corespunzătoare, pentru depistarea prezenței sau simptomelor organismului Anoplophora chinensis (Forster). În cazul în care se depistează simptome produse de Anoplophora chinensis (Forster), se iau imediat măsuri de eradicare pentru a reda zonei tampon caracterul de zonă liberă de organismul respectiv; și
                                                      
                                                   
                                       
                                             (iv)
                                          
                                          
                                             în care, imediat înainte de export, loturile de plante au fost supuse unei inspecții oficiale minuțioase, inclusiv prelevarea de probe destructivă specifică pentru fiecare lot, pentru depistarea prezenței organismului Anoplophora chinensis (Forster), în special în rădăcinile și tulpinile plantelor.
                                             Dimensiunea eșantionului inspectat trebuie să permită depistarea a cel puțin 1 % din nivelul de infestare cu un nivel de încredere de 99 %;
                                          
                                       
                           
                                 (c)
                              
                              
                                 numărul de înregistrare al locului de producție.
                              
                           
               
                     (2)
                  
                  
                     Plantele specificate importate conform dispozițiilor de la punctul 1 trebuie să fie minuțios inspectate la punctul de intrare sau la locul de destinație stabilit în conformitate cu Directiva 2004/103/CE. Metodele de inspecție aplicate, inclusiv prelevarea de probe destructivă pentru fiecare lot, trebuie să asigure depistarea oricăror simptome produse de Anoplophora chinensis (Forster), în special în rădăcinile și tulpinile plantelor. Dimensiunea eșantionului inspectat trebuie să permită depistarea a cel puțin 1 % din nivelul de infestare cu un nivel de încredere de 99 %.
                     Prelevarea de probe destructivă menționată la primul paragraf trebuie să se realizeze la nivelul precizat în tabelul de mai jos:
                     
                                 Numărul de plante din lot
                              
                              
                                 Nivelul prelevării de probe destructive (numărul de plante care trebuie tăiate)
                              
                           
                                 1-4 500
                              
                              
                                 10 % din mărimea lotului
                              
                           
                                 > 4 500
                              
                              
                                 450
                              
                           
               
      
         (1)  JO L 313, 12.10.2004, p. 16.”